Radnik će graditi golemu bolnicu vrijednu 237 milijuna eura

Potpisan je ugovora za projektiranje i izgradnju Nacionalne dječje bolnice u Zagrebu, najveće investicije u povijesti hrvatskog zdravstva.

Ugovor su potpisali Ministarstvo zdravstva i odabrana zajednica ponuditelja u kojoj su tvrtke Kamgrad Zagreb, Radnik Križevci i ZDL arhitekti Rijeka. Križevački građevinski div, dakle, sudjelovat će u povijesno važnom projektu.

Izgradnja bolnice na lokaciji Blato u Zagrebu, uz Jadransku aveniju, ukupne je vrijednosti 237,5 milijuna eura s pdv-om. Novac je osiguran iz državnog proračuna uz sufinanciranje Europske unije.

Čelnik Radnika Mirko Habijanec (drugi slijeva) s ministricom Irenom Hrstić i članovima konzorcija / Foto: VLADA RH

Na površini od 50.000 kvadrata niknut će moderna dječja bolnica s oko 600 kreveta, a prve pacijente primit će 2029. godine. Nova Nacionalna dječja bolnica smještena je južno od Save, uz postojeći kompleks neizgrađene Sveučilišne bolnice Zagreb.

Nova bolnica objedinit će dječju bolnicu Klaićeva, Goljak, dječju psihijatriju i odjele iz KBC-a Sestara milosrdnica i Merkura. U prvoj fazi projekta u novu će se bolnicu preseliti pedijatrija, dječja kirurgija, onkologija te psihijatrija za djecu i adolescente.

Bolnica će imati helidrom za helikoptersku hitnu službu, a u njoj će biti mjesta i za svaku majku i dijete, bez obzira na djetetovu dob. Tu su i rodilište i neonatologija. U drugoj fazi tamo će se preseliti bolnice Goljak i Kukuljevićeva.

Objava Radnik će graditi golemu bolnicu vrijednu 237 milijuna eura pojavila se prvi puta na Danica.hr.