Krešo skrivio prometnu pa zbrisao: ‘Ma, popio sam 2 litre Vlahova…’

Krešo (57) proglašen je krivim i osuđen jer je mortus pijan skrivio prometnu nesreću pa zbrisao.

Prema ovotjednoj presudi, on je potkraj srpnja nešto prije 21 sat vozio automobil kolnikom Aleje Blaža Jurišića u Zagrebu pod utjecajem alkohola od 2,10 promila. A nije smio jer zbog negativnih bodova dvije godine ne može podnijeti zahtjev za produljenje vozačke.

GLAVA MU PADA

Pritom je prešao autom na suprotnu stranu i naletio na stražnji lijevi dio automobila kojim je upravljala vozačica. Nakon toga je pobjegao malo dalje od mjesta nesreće, vozilo je parkirao na nogostupu, zaključao i udaljio se pješice u nepoznato.

Vozačica je na sudu svjedočila kako je nakon udarca uspjela izaći iz svog vozila i vidjela je da glava tog vozača pada kroz otvoreni prozor i taj vozač je mahao nekakvim papirom. Shvatila je da je čovjek notorno pijan, pa je nazvala policiju, a vozač je pobjegao.

No, brzo su ga pronašli jer stanuje u neposrednoj blizini mjesta nesreće. Prihvatio je alkotestiranje i zapisnik o rezultatima potpisao bez primjedaba.

“Jesam, pio sam. Taj dan oko 9 sati popio sam dvije litre Vlahova“, rekao je policajcu, što je on naveo u zapisniku o ispitivanju alkoholiziranosti vozača.

RAKIJA PA SPAVANJE

No, na sudu već druga priča. Krešo je sutkinji rekao da te noći uopće nije vozio pod utjecajem alkohola.

“Ma, nesreća je bila ispred moje kuće pa sam otišao uzeti lijek jer sam ga zaboravio popiti. Otišao sam, znači, kući, popio rakiju i zaspao“, branio se vozač na sudu žaleći se kako ga je policija odmah probudila i natjerala na alkotest.

Sutkinja ga je kaznila s 3280 eura i 88 eura troškova prekršajnog postupka. Od kazne mu se oduzima 80 eura jer je dva dana proveo u policijskom pritvoru. Dobio je i 12 mjeseci zabrane vožnje kad se za to steknu uvjeti.

Objava Krešo skrivio prometnu pa zbrisao: ‘Ma, popio sam 2 litre Vlahova…’ pojavila se prvi puta na Danica.hr.