Javili nam se radnici hrvatske IKEA-e: “Sramota! Želimo da se ovo zna…”

IKEA u Hrvatskoj pohvalila se ovih dana rezultatima za poslovnu godinu koju računaju od 1. rujna lani do 31. kolovoza ove godine.

Ostvareni su prihodi od 181 milijun eura, što je 9,3 posto više nego protekle godine. Robnu kuću Ikea Zagreb posjetilo je 1,88 milijuna posjetitelja (desetak posto više), a prodano je oko 16 milijuna proizvoda (24 posto više).

No, u utorak su nam se javili zaposlenici tvrtke Ikea u Hrvatskoj koji su ogorčeni na odluku poslodavca da im ove godine ne isplati 13. plaću, odnosno bonus. Kao temelj za isplatu bonusa uzima se bruto plaća svakog zaposlenog, a bonus može ići do 150 posto plaće. Lani je iznosio oko 127 posto plaće.

Radnik IKEA-e: Ovo je prava istina o božićnici i bonusima u našoj firmi

“Sramotno, što drugo reći. I želimo da se to zna. Istina je da su digli godišnji target za isplatu bonusa i da mi taj target nismo ostvarili, ali rezultati su svejedno dobri. Pa zar nismo zaslužili ni 20 posto naše plaće?! Nek ih bude sram”, ističe jedan od radnika (podaci poznati uredništvu).

Zaposlenici Ikee tumače kako bonus zadnji put nisu dobili tijekom pandemijske 2021. godine kad je centar bio dugo bio zatvoren zbog korone.

Inače, prosječna mjesečna neto plaća, prema podacima Financijske agencije, lani je u Ikei iznosila oko 2200 eura. Koliki je prosjek ove godine – zasad nije poznato.

Radnici na slabije plaćenim radnim mjestima u prosincu su dobili oko 1300 eura bonusa i 300 eura božićnice. Ove godine bonusa, odnosno 13. plaće nema, a zaposlenici nam kažu da još ne znaju kolika će biti božićnica.

Objava Javili nam se radnici hrvatske IKEA-e: “Sramota! Želimo da se ovo zna…” pojavila se prvi puta na Danica.hr.